21 februarie 2025

 **Comunicat de presă**

Distrigaz Sud Rețele aduce următoarele precizări privind pierderile de gaze de pe casa scării, înregistrate în blocul nr. 5 din strada Victor Brauner, Nr. 40N, sector 3, București.

În data de 20 februarie, la ora 17:15, dispeceratul Distrigaz Sud Rețele a fost sesizat cu privire la pierderi de gaze pe casa scării din imobilul de la adresa de mai sus.

Echipele de intervenţie ale companiei Distrigaz Sud Rețele s-au deplasat la fața locului, au identificat defectul și au sigilat robinetul de branșament. Ca urmare a acestor acțiuni au fost afectați **155 de clienți casnici.**

Reluarea alimentării cu gaze naturale se va realiza după remedierea defectului realizată de către asociația de proprietari, prin intermediul unui operator economic autorizat de Agenția Națională de Reglementare în domeniul Energiei (A.N.R.E), pe care aceasta are obligația să-l contracteze.

După reluarea alimentării cu gaze naturale, în cazul în care clienții simt miros de gaze, sunt rugați **să apeleze Centrul de Apeluri și Depanaj Urgențe Gaze la numerele de telefon: 021 9281, 031 9031 sau 0800 877 778, să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice și, dacă este posibil, să închidă robinetul de alimentare cu gaze naturale.**

Ne cerem scuze pentru disconfortul creat clienților noștri și le mulțumim pentru înțelegere.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de peste 49 de ani în acest domeniu, având peste 2.250.000 clienți, circa 23.500 km rețea și 2.800 de angajați. Distrigaz Sud Rețele deține contract de concesiune pentru distribuția de gaze naturale în 1.398 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și Municipiul București.*